Gigaba se vrou uit op borgtog ná 'koue nag in sel' | Netwerk24
Gordel vas – groot styging in brandstofprys op pad
Deur Marelize Barnard 01 Augustus 2020 20:50
Malusi en Norma Gigaba voor die Parlementsgebou in Kaapstad met 'n staatsrede. Foto: Lerato Maduna
Malusi Gigaba, voormalige minister van finansies, se vrou, Norma, is op borgtog van R5 000 vrygelaat nadat sy Vrydag in Pretoria in hegtenis geneem is in verband met klagte van aanranding en kwaadwillige saakbeskadiging.
Die Valke het die 40-jarige Nomachule Gigaba Vrydag in Waterkloofrif, Pretoria, in hegtenis geneem nadat 'n klag by die polisiekantoor in Brooklyn ingedien is.
Die klaers is glo Gigaba en nog 'n man.
Sy is oornag in die selle by die polisiekantoor aangehou en moet Maandag om 08:30 in die landdroshof in Hatfield verskyn.
Haar prokureur, Victor Nkwashu, het Saterdagaand bevestig dat sy op borgtog van R5 000 vrygelaat is.
Hy het gesê hy het haar aangeraai om 'n mediese dokter te gaan spreek nadat sy die nag in die sel met 'n koue sementvloer deurgebring het.
Hy wou nie kommentaar lewer oor die Valke se betrokkenheid by die ondersoek nie.
Op sosiale media word 'n video versprei van 'n topklas Mercedes Gelandewagen, wat vir nie minder nie as R2,5 miljoen geadverteer word, met verskeie krapmerke daarop.
Die video is klaarblyklik in 'n motorhuis geneem en op sosiale media word beweer dit is die eiendom wat in die voorval van saakbeskadiging betrokke is.
Die hutsmerk #NormaGigaba is een van die Twitter-onderwerpe wat die naweek in Suid-Afrika bo aan die lys van die meeste twiets is. Teen Saterdagaand was daar reeds meer as 9 600 twiets.